दासान्दै कर’ना जिउसानि नैथि सनदेरनायनि गिख्रंथाव थासारि। बे आयदाखौ लानानै गोबां लिरबाय। लिरबाय थानांगोनखौ सानखांनानै लिरगासिनो दं। बे लिरनायनि गुबै थांखियानो जाबाय कर’ना जिउसानिफ्राय जों सांग्रांथि थानानै माबोरै सुबुं माहारिया रैखा मोननोगोन बेनि सायावनो सानखांनानै लिरनाय। दा कर’ना जिउसानि नैथि सनदेरनाया बांगासिनो दं आरो दा जों सिगांनिख्रुइ बांसिन सांग्रांथि जानांगौ जानानै फैसिनबाय। जों गावखौनो रैखा खालामनानै लाखिनो थाखाय मोनसेल’ राहायानो जादोंदि जेसेबां हायो गोजानथि थानानै गासैबो खामानि-दामानिखौ मोजाङै मावलांनांसिगोन। ओरैनो कर’ना जिउसानि सनदेरनायखौ गिनानै थाब्ला सिगांनि हालोदनिख्रुइ बांसिन गाज्रि हालोदसो जाहैनो हागौ ! बिनिखायनो समाजारि जानथाय, खुगायाव मास्क लानानै, आखायाव सेनिटाइजार लानानैब्लाबो जों गावनि मावनांगौ खामानिफोरखौबो मावलांनांगोन आरो जोंनि सांग्रांथिनि जोहै कर’ना जिउसाखौ फेजेननो नांगोन। बुहुमनि जिउनां जिबनि गोजौ थाखोयाव थानाय सुबुं माहारिया कर’ना जिउसाखौ फेजेनथारनांगोन। बिनिखायनो “गावबो रैखा जा आरो गुबुनखौबो रैखा खालाम” मन्थ्रखौ गोसोयाव लानानै जों दावगा लांनांसिगोन। बिनि अनगा जोंहा आरो गुबुन राहा गैला। थांनाय बोसोराव कर’ना जिउसानि गिबि सनदेरनायखौ होबथानो थांनायाव जेरैबादि कौटि-कौटि सुबुंफोरा खामानि गोमाजादोंमोन, गुबुन जायगायाव खामानि मावहैनाय सुबुंफोरा जा खैफोदाव मोगा-मोगि जानांदोंमोन- बिदि थासारिया फिन जाफिना बेनि सायाव मिरु आरो रायजो सोरखारा मेगन नोजोर होयोब्ला मोजां जायो। दा नुजाथिबाय थानाय कर’ना जिउसानि नैथि सनदेरनाया आसाम हादरसायाव नांफैनाय लोगो-लोगो खायसे दुथां फालांगिरिफोरखौ गोख्रोंसिन जानाय नुनो मोन्दों। बिसोरनि खायसे फालांगिरिफोरा सानफ्रोमबो गोनांथि जानाय मुवा-बेसादफोरखौ लानानै गासैबो रोखोमनि मुवा-बेसादफोरनि बेसेनखौ दबथायनो हायै बेसेन बां होनाय नुनो मोन्दों । मोनाबिलि द’ रिंगानिफ्राय हाथाय-बाजार-दखान बन्द फोसावनायनि उनाव बेसेन बांहोनायाव बादा-बादि जानाय खौरां मोन्दों । नाथाय सोरखार-खुंथाया दाबो सिरि थानायखौ नुनो मोनगासिनो दं। ओजों सुबुंफोरा जिउखांनायनि सिन्था आरो गुबुन फारसे दुथां फालांगिरिफोरनि धोन गथायनायनि बादायनाय। अब्ला बिदि थासारियाव सुबुंफोरा माबोरै थांनानै थानो ? हादराव कर’ना जिउसानि गिबि सनदेरनाया होबथा जाहां जानायाव रोंगौथि गोनां सुबुंफोरा जोंनि हादराव कर’ना जिउसानि नैथि खेब सनदेरनाय जाफिननो हागौ होननानै सानखांदोंमोन। नाथाय बे सनदेरनायादि एसेबां गिख्रंथाव जागोन होननानै सानाखैमोन । बिनि जाहोना बेबो जानो हागौदि थांनाय डिसेम्बर आरो जानुवारी दानाव फोजोबनाय एन्टिबडि नायबिजिरनायाव दिन्थिदोंमोनदि हादरनि माखासे ओनसोलफोराव बाजि जौखोन्दोनि बारा सुबुंफोरा कर’ना जिउसाजों सनदेरजाखादोंमोन। सेन्नायाव थानाय नेसनेल इनष्टिटिउट अब एपिडेमिअ’लजिष्टनि मोनसे हानजा नायबिजिरगिरिफोरा नायबिजिरनायाव सानखांदोंमोनदि हादरनि 27 कौटिनि बांसिन सुबुंफोरा बे कर’ना जिउसाजों मोगा-मोगि जानांदोंमोन। बे नायबिजिरनायाव बै नायबिजिरगिरिफोरखौ फोथाय होनो हादोंमोनदि हादरनि माखासे सुबुंनि देहायाव बे जिउसानि हेंथायै बाधानि गोहोया फैबाय आरो नैथि सनदेरनाय फैब्लाबो बेयो गिख्रंथाव थासारि लाबोनो हानाय नङा। नाथाय दानि थासारिया नायबिजिरगिरिफोरखौ बिसोरनि नायबिजिरनायनि आयदानि सायाव गोदानै साननो गोनां खालामबाय। जाय एन्टिबडी नायबिजिरनाया जोबदोंमोन, बि नायबिजिरनाया हादरनि सुबुं अनजिमाखौ दैदेननो हानाय ” सेम्पल’नि सायाव खालामनाय जायाखैमोन जानांगौ ! थारैनो गोबां रोंगौथि गोनां सुबुंफोरा दानि सनदेरनाय आरो बिबांखौ नायनानै सानदोंदि बिनि थाखाय जिउसानि सानथावै रोखोमफोरासो गाहायै सनदेरग्रा । बे रोखोमफोरा सिगांनिख्रुइ गोबां सनदेरग्रा। गिबि सनदेरनायाव नखरनि सासेया कभिड जाब्लाबो नखरनि गुबुन सोद्रोमाफोरनाव सनदेरनाया गोजानमोन। नाथाय नैथि सनदेरनायाव नुनो मोन्दोंदि नखरसेनिनो गासैबो सोद्रोमाफोरा सनदेर जादों । नाथाय बे आयदाखौ लानानै नायबिजिरगिरिफोरनि गेजेराव गोसो गोरोबै दं। माखासे नायबिजिरगिरिफोरा दाबि खालामदोंदि भारत हादराव जानाय जिउसानि ” जिन सिकुवेन्सिं ” आ एसेबां दंदि बिनि रुजुनायाव रावबो बानबुंथि थिरांथायाव फैनो हाया। जियानो जाया मानो कर’ना जिउसानि नैथि सनदेरनायनिफ्राय रैखा मोननायनि राहायानो जाबाय भेकसिन लानाय होननानै सावस्रि बिफाना फोसावदों। दा जों भेकसिन लानायनि उनावबो समाजारि जानथाय, खुगायाव मास्क लानाय, आखायाव सेनिटाइजार फुननाय आरो सम-सम साबोनजों आखाय सुबाय थानायखौ खालामाब्ला कर’ना जिउसाया गाग्लोबफिननो हागौ। बिनिखायनो भेकसिन लानायनि उनावबो जों सांग्रांथिया गोनांथार जानानै फैदों।